บาทเปิด31.15/19บาทต่อดอลลาร์ แนวโน้มทรงตัวกรอบแคบ
เงินบาทเปิดตลาด 31.15/19บาทต่อดอลลาร์ แนวโน้มทรงตัวกรอบแคบ ให้กรอบวันนี้ 31.10-31.30บาทต่อดอลลาร์
30 ต.ค. 2563

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.15/19 บาท/ดอลลาร์ แข็งค่าจากเย็นวานที่ปิดตลาดที่ระดับ 31.23 บาท/ดอลลาร์
เช้านี้เงินบาทแข็งค่าจากเมื่อเย็นวาน โดยคาดว่าวันนี้เงินบาทน่าจะเคลื่อนไหวในกรอบที่ไม่หวือหวามาก ขณะที่ปัจจัยการเมืองในประเทศ โดยเฉพาะการชุมนุมยังไม่มีผลต่อค่าเงินมากนัก ตราบใดที่การชุมนุมเป็นไปโดยสงบเรียบร้อย ส่วนปัจจัยต่างประเทศที่ต้องจับตาในช่วงนี้ คือ โค้งสุดท้ายของการเลือกตั้งประธานาธิบดีสหรัฐในวันที่ 3 พ.ย.นี้
"เมื่อวานเงินบาทเด้งขึ้นไปแต่ไม่ทะลุแนวต้านที่ 31.30 และเช้านี้ก็ย่อลงมา คาดว่าระหว่างวันคงไม่หวือหวา เคลื่อนไหวในกรอบเดิม เพราะการเมืองก็ไม่ได้มีความรุนแรงอะไร" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.10-31.30 บาท/ดอลลาร์